Diari Oficial de la Generalitat Valenciana


Sumari del DOGV 8764, del 17-03-2020 (2020/2514)

ORDRE 2/2020, de 12 de març de 2020 de la Vicepresidència i Conselleria d'Igualtat i Polítiques Inclusives, per la qual s'aproven les bases que regulen les beques per a la realització de pràctiques professionals en la Direcció General d'Infraestructures de Serveis Socials.
---------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8764

Data del DOGV
:   17-03-2020

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2020/2514


Data del document
:   12-03-2020

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Ordre

Anàlisi jurídica

 Descriptors 

:   * Vicepresidència i Conselleria d'Igualtat i Polítiques Inclusives
    * ajuda pública

ORDRE 2/2020, de 12 de març de 2020 de la Vicepresidència i Conselleria d'Igualtat i Polítiques Inclusives, per la qual s'aproven les bases que regulen les beques per a la realització de pràctiques professionals en la Direcció General d'Infraestructures de Serveis Socials. [2020/2514]  
ÍNDEX  
  
CAPÍTOL I  
Disposicions generals  
Article 1. Objecte  
Article 2. Convocatòries, contingut i règim de concessió de les beques  
Article 3. Persones beneficiàries i requisits  
Article 4. Criteris valoratius i baremació per a la concessió de beques  
Article 5. Import de les beques  
Article 6. Durada de les beques  
  
CAPÍTOL II  
Procediment de concessió  
Article 7. Forma, termini de presentació de sol·licituds i acreditació dels requisits  
Article 8. Ordenació i instrucció del procediment  
Article 9. Comissió Avaluadora, procés de selecció i borsa de reserva  
Article 10. Concessió, notificació, publicitat, termini de resolució i recursos  
Article 11. Incompatibilitats  
Article 12. Obligacions de l'òrgan concedent  
Article 13. Pagament i Justificació  
Article 14. Obligacions i drets de les persones beneficiàries  
  
CAPÍTOL III  
Incidències, control i supervisió  
Article 15. Incidències  
Article 16. Renúncia  
Article 17. Resolució de la beca concedida  
Article 18. Pèrdua del dret al cobrament i reintegrament  
Article 19. Pla de control  
  
Disposició addicional única. Clàusula de no incidència pressupostària.  
Disposició derogatòria única.  
Disposició final primera. Autorització.  
Disposició final segona. Vigència.  
  
  
PREÀMBUL  
  
El Decret 5/2019, de 16 de juny, del president de la Generalitat, determina les conselleries en què s'organitza l'Administració de la Generalitat, i crea la Vicepresidència i Conselleria d'Igualtat i Polítiques Inclusives. L'article 3 de l'esmentat decret estableix que aquest departament exerceix competències en matèria de polítiques de prestació social, serveis socials, dependència, persones amb diversitat funcional, famílies, infància i adolescència, adopcions, joventut, dona, persones migrants i voluntariat social. L'article 24 del Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat, atribueix a la Direcció General d'Infraestructures de serveis socials les funcions en matèria de planificació i coordinació de les infraestructures i centres del sistema públic de Serveis Socials, i també la coordinació i supervisió de l'Institut Valencià d'Atenció Social i Sanitària.  
En el marc de la política de la Generalitat dirigida a la millora i especialització professional de totes aquelles persones amb titulació universitària, i que hagen finalitzat els seus estudis en dates recents, la Vicepresidència i Conselleria d'Igualtat i Polítiques Inclusives considera necessari donar suport a la formació complementària d'aquest col·lectiu, oferint, a través de les pràctiques professionals, l'oportunitat de posar en relació els coneixements adquirits durant la seua formació universitària amb la gestió de les polítiques de la Generalitat en aquelles matèries les competències de les quals estan assignades a la Direcció General d'Infraestructures de Serveis Socials.  
L'objectiu que es persegueix amb la concessió de les beques és proporcionar, a les persones que estiguen en possessió de les titulacions requerides i complisquen els requisits exigits, la possibilitat de formar-se amb la perspectiva d'exercir en el futur activitats professionals relacionades amb els estudis realitzats; de millorar la seua ocupabilitat i fomentar la seua capacitat emprenedora, proporcionant-los una visió de l'administració i del seu funcionament que, d'una altra manera, no podria obtindre's.  
Així mateix, es pretén la creació de sinergies que beneficien tant a les persones la formació de les quals es tracta, com a les persones empleades en els diferents serveis en els quals es duran a terme les pràctiques professionals, la qual cosa redundaria en una major eficàcia i eficiència de l'Administració a mitjà termini, sent proporcional la via utilitzada a través de la convocatòria, amb les destreses a adquirir i el resultat perseguit.  
Amb la publicació d'aquesta ordre, es pretén establir un marc normatiu estable, amb vocació de vigència en el temps, que proporcione a les persones que aspiren a ampliar la seua formació a través del gaudi de les beques que es convocaran a l'empara d'aquesta, la informació bàsica relativa als requisits exigibles, i també una relació clara i específica dels mèrits a valorar i les puntuacions atribuïdes a cadascun d'ells, en aplicació dels principis de transparència i seguretat jurídica.  
El que s'ha exposat acompleix els principis de proporcionalitat, necessitat, eficàcia, eficiència, transparència i seguretat jurídica, adequant-se aquesta ordre als principis de bona regulació referits en l'article 129 de la Llei 39/2015, d'1 d'octubre, del procediment administratiu comú de les administracions públiques.  
L'elaboració d'aquesta ordre s'ajusta al que s'estableix en la Llei 38/2003, de 17 de novembre, general de subvencions; en el Reial decret 887/2006, de 21 de juliol, pel qual s'aprova el reglament d'aquesta llei; en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i també en el Decret 132/2009, de 4 de setembre, del Consell, pel qual es regula la concessió de beques, desenvolupat per l'Ordre 17/2011, de 6 de maig, de la Conselleria de Justícia i Administracions Públiques.  
Les subvencions convocades mitjançant aquesta ordre no estan subjectes a la política de la competència de la Unió Europea en matèria d'ajudes públiques i, per tant, no requereixen notificació a la Comissió Europea, per no reunir els requisits de l'article 107.1 del Tractat de Funcionament de la Unió Europea, ja que per raó de la qualitat de les persones beneficiàries, graduades o llicenciades universitàries, i de l'objecte de les beques i pràctiques professionals d'aquestes, aquestes accions subvencionables no afecten la competència, ni els intercanvis comercials entre els estats membres, i tampoc afavoreixen determinades empreses o produccions.  
Per tant, amb la percepció de les esmentades beques no existeix cap avantatge econòmic, ni desenvolupament d'activitat econòmica en el mercat relacionada amb l'oferta de béns i serveis, que permeten la possibilitat de falsejament de la competència que afecte els intercanvis comercials entre estats membres, als efectes assenyalats en el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques.  
En virtut de les competències conferides pel Decret 14/2018, de 23 de febrer, del Consell, pel qual s'aprova el Reglament orgànic i funcional de la Vicepresidència i la Conselleria d'Igualtat i Polítiques Inclusives, en aplicació de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; de la Llei 38/2003, de 17 de novembre, general de subvencions; del Decret 132/2009, de 4 de setembre, del Consell, pel qual es regula la concessió de beques, i altra normativa aplicable, havent-se recaptat i emés els informes preceptius exigits, de conformitat amb el que es disposa en l'article 28 de la Llei de la Generalitat 5/1983, de 30 de desembre, del Consell, a proposta de la Direcció General d'Infraestructures de Serveis Socials, i oït amb el Consell Jurídic Consultiu de la Comunitat Valenciana,  
  
ORDENE  
  
CAPÍTOL I  
Disposicions generals  
  
Article 1. Objecte  
Aquesta ordre té per objecte aprovar les bases que regiran la concessió de beques per a la realització de pràctiques professionals en el programa d'infraestructures, registre, autorització, acreditació i gestió dels centres i serveis del sistema valencià de serveis socials, vinculat al disseny de les polítiques d'igualtat, de drets socials universals i de societat inclusiva, en les dependències de la Direcció General d'Infraestructures de Serveis Socials.  
  
Article 2. Convocatòries, contingut i règim de concessió de les beques  
1. La convocatòria es realitzarà en règim de concurrència competitiva, d'acord amb les bases que s'aproven en aquesta ordre i s'iniciarà d'ofici per resolució de la persona titular de la conselleria competent en matèria de serveis socials, mitjançant publicació en el Diari Oficial de la Generalitat Valenciana.  
2. La convocatòria determinarà el nombre de beques, la titulació universitària específica exigida per a cadascuna d'aquestes, en les àrees de coneixement d'arquitectura, enginyeria, geografia, dret i economia, i també determinarà el nombre de beques i la titulació específica de formació professional de les famílies d'edificació i obra civil i instal·lació i manteniment, la dependència orgànica, el lloc de destinació, i l'activitat pràctica a desenvolupar.  
  
3. La convocatòria recollirà, d'acord amb el que es disposa en l'article 166 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, els aspectes següents, d'acord amb el que disposen aquestes bases reguladores:  
a) Referència a aquesta ordre de bases reguladores amb indicació del Diari Oficial de la Generalitat Valenciana en el qual està publicada.  
b) Línia a la qual s'imputa la subvenció, i també l'import global màxim destinat a la subvenció. En els supòsits de tramitació anticipada, es farà constar la línia que figure en el Projecte de la llei de pressupostos de la Generalitat, i també el seu import màxim estimat.  
c) Objecte i condicions de la concessió de la subvenció.  
d) Forma i termini en què han de presentar-se les sol·licituds i l'òrgan al qual han de dirigir-se.  
e) Termini màxim per a resoldre i notificar el procediment.  
f) Documents i informacions que han d'acompanyar-se a la petició.  
g) Indicació que la resolució que acorde o denegue la concessió de la beca posa fi a la via administrativa, assenyalant l'òrgan i termini per a interposar el recurs que siga procedent.  
h) Criteris de valoració de les sol·licituds que hauran de garantir la publicitat, transparència, objectivitat, igualtat i no discriminació en la concessió de les beques.  
i) Mitjà de notificació o publicació dels diferents tràmits a emplenar en el procediment.  
  
4. Amb la finalitat de garantir la transparència en els procediments de concessió de subvencions que es recull en la Llei 19/2013, de 9 de desembre, de transparència, accés a la informació pública i bon govern, les dades relatives a aquestes beques s'inclouran en la Base de dades nacional de subvencions. La conselleria competent en matèria de serveis socials, a través de la Sotssecretaria, remetrà a la Base de dades nacional de subvencions les convocatòries i les resolucions de concessió.  
  
Article 3. Persones beneficiàries i requisits  
1. En tot cas, seran exigibles els requisits següents:  
a) Tindre la nacionalitat espanyola o ser nacional d'un Estat membre de la Unió Europea. Les persones que no posseïsquen la nacionalitat espanyola hauran d'acreditar estar en possessió del nivell C1 d'espanyol, mitjançant diploma expedit per l'Institut Cervantes o per les escoles oficials d'idiomes espanyoles.  
b) No ser major de 35 anys.  
c) Estar en possessió de la titulació de grau universitari de les àrees de coneixement d'arquitectura, enginyeria, geografia, dret i economia o similars, o de formació professional de les famílies d'edificació i obra civil i instal·lació i manteniment, que haja sigut expedida o homologada per les institucions competents en titulacions acadèmiques, sense que haja transcorregut més de cinc anys des de la finalització dels estudis corresponents.  
d) No haver gaudit de beques de pràctiques professionals atorgades en la Generalitat per un període igual o superior a 36 mesos.  
e) No trobar-se sotmesa en les prohibicions per a obtindre la condició de persona beneficiària establides en l'article 13 de la Llei 38/2003, de 17 de novembre, general de subvencions, la qual cosa s'acreditarà mitjançant la declaració responsable inclosa en el model de sol·licitud que estarà accessible en la seu electrònica de la Generalitat.  
f) Posseir les capacitats i aptituds físiques i psíquiques que siguen necessàries per a l'acompliment de les pràctiques professionals.  
g) Estar en possessió del nivell C1 o mitjà de valencià, que s'acreditarà amb qualsevol dels certificats homologats o emesos d'acord amb el que estableix l'Ordre 7/2017, de 2 de març, de la Conselleria d'Educació, Investigació, Cultura i Esport.  
2. No podran optar a les beques que regulen aquestes bases les persones que, en el moment de publicar-se la convocatòria, estiguen gaudint d'una altra beca de pràctiques professionals en la Generalitat, llevat que es concórrega a la mateixa beca que s'estiga gaudint o que resten menys de dos mesos per a la seua finalització.  
  
Article 4. Criteris valoratius i baremació per a la concessió de les beques  
1. Els criteris que serviran de base per a l'atorgament de les beques que es convoquen seran els següents, amb la ponderació que s'estableix en cada apartat, fixant que el màxim de puntuació que pot obtindre's serà de 28 punts.  
  
I. Expedient acadèmic: fins a un màxim de 13 punts.  
a) La puntuació assignada a l'expedient acadèmic coincidirà amb la nota mitjana ponderada i donarà lloc a una valoració entre 5 i 10 punts, i es tindrà en compte en aquesta nota mitjana dos decimals.  
Quan la ponderació s'haja realitzat amb un sistema de puntuació de 0 a 4, s'aplicarà el que es disposa en l'apartat 13.4 i 5 de l'article primer del Reial decret 1267/1994, de 10 de juny, pel qual es modifica el Reial decret 1497/1987, de 27 de novembre, pel qual estableixen directrius generals comunes dels plans d'estudis dels títols universitaris de caràcter oficial, o per la normativa que el substituïsca.  
b) Altres títols acadèmics oficials que no constituïsquen un requisit per a la concessió de les beques convocades, fins a un màxim de 3 punts, atesa l'escala següent:  
 Una altra o altres llicenciatures o graus o diplomatures: 1 punt.  
 Postgrau de 300 hores o més, en matèries relacionades amb l'objecte de la beca: 0,5 punts.  
 Màster en matèries relacionades amb l'objecte de la beca: 0,5 punts.  
 Doctorat en matèries relacionades amb l'objecte de la beca: 2 punts.  
II. Coneixements de nivell superior de valencià: 1 punt.  
Només es valorarà el certificat de nivell superior de valencià expedit o homologat per la Junta Qualificadora de Coneixements de Valencià, o bé el certificat de nivell C2 del Marc europeu comú de referència per a les llengües expedit per escoles oficials d'idiomes, universitats, ministeris o qualsevol organisme oficial acreditat.  
  
III. Coneixement d'idiomes de la Unió Europea: fins a un màxim d'1 punt.  
Es valorarà cada nivell superat d'acord amb el Marc europeu comú de referència per a les llengües, amb 0,20 punts.  
Només es valoraran els títols expedits per les escoles oficials d'idiomes, universitats, ministeris o qualsevol organisme oficial acreditat. En el cas que el coneixement d'un idioma s'acredite per títol universitari i haja sigut valorat en l'apartat A.2 no es podrà computar també en aquest apartat.  
  
  
  
IV. Coneixements addicionals: fins a un màxim de 6 punts.  
a) Experiència professional relacionada directament amb les àrees de coneixement objecte de la beca, fins a 2 punts, computant-se 0,10 punts per cada mes complet treballat.  
b) Cursos de formació, fins a un màxim de 4 punts, atesos els criteris que s'exposen a continuació.  
Es valoraran els cursos de formació, ampliació i perfeccionament vinculats a les matèries objecte de la beca a la qual opta, de durada igual o superior a 15 hores que hagen sigut cursats o impartits conformement a l'escala següent:  
De 200 o més hores: 3,00 punts.  
De 100 o més hores: 2,00 punts.  
De 75 o més hores: 1,50 punts.  
De 50 o més hores: 1,00 punts.  
De 25 o més hores: 0,50 punts.  
De 15 o més hores: 0,20 punts.  
Els cursos, com a assistent o docent, hauran de pertànyer a organismes oficials o centres de formació reconeguts i es valoraran una sola vegada, amb independència d'haver sigut cursat o impartit en successives edicions el mateix curs. En cap cas es puntuaran en aquest subapartat ni en l'apartat c anterior els cursos de valencià ni d'idiomes.  
  
V. Altres mèrits, fins a un màxim de 2 punts.  
Es concedirà fins a un màxim de 2 punts per als cursos de formació o la participació de programes o activitats de voluntariat social en matèries relacionades amb les competències de la Vicepresidència i Conselleria d'Igualtat i Polítiques Inclusives al fet que haja assistit o haja impartit la persona interessada.  
Els cursos podran ser valorats amb un màxim d'1 punt, computant-se de la manera següent:  
Cursos de 50 o més hores: 0,50 punts.  
Cursos de 25 o més hores: 0,25 punts.  
Cursos de 15 o més hores: 0,10 punts.  
La participació en programes o activitats de voluntariat podrà ser valorada amb un màxim d'un punt, computant-se amb 0,10 punts cada mes complet de participació.  
Aquests cursos hauran de pertànyer a organismes oficials o centres de formació reconeguts i es valoraran una sola vegada, amb independència d'haver sigut cursats o impartits en successives edicions el mateix curs.  
  
VI. Entrevista  
Les persones candidates que siguen convocades en aquesta fase realitzaran una entrevista presencial en el lloc i hora que determine la Comissió Avaluadora. La citació de les persones aspirants a les beques, es realitzarà en la seu electrònica o portal institucional de la Generalitat en internet.  
L'entrevista versarà sobre la seua formació, trajectòria acadèmica i professional, i els seus coneixements entorn de les matèries relacionades amb l'objecte de les beques convocades.  
L'entrevista podrà ser valorada amb un màxim de 5 punts i el resultat se sumarà a la puntuació obtinguda per cada aspirant en els apartats anteriors d'aquest barem, a fi d'obtindre, com a resultat, la puntuació final del procés de selecció.  
2. En cas d'empat es resoldrà a favor de les persones que en el moment de finalització del termini de presentació de les sol·licituds hagen acreditat i per aquest ordre: ser persona destinatària de la renda valenciana d'inclusió, el reconeixement per l'òrgan competent de tindre certificat de discapacitat igual o superior al 33 per cent, ser víctima de violència de gènere o ser víctima d'accions terroristes.  
I dins d'aquesta prelació, es considerarà la persona candidata que tinga la puntuació major obtinguda atenent els criteris i amb l'ordre següent:  
  
I. En primer lloc, la candidata o el candidat que haja obtingut major puntuació en l'apartat relatiu a l'entrevista.  
II. Si persisteix la igualtat, qui haja obtingut major puntuació en l'apartat relatiu a l'expedient acadèmic.  
III. Si persisteix la igualtat, qui haja obtingut major puntuació en l'apartat relatiu als coneixements de valencià.  
IV. Si persisteix la igualtat, qui haja obtingut major puntuació en l'apartat relatiu als coneixements d'idioma de la Unió Europea.  
V. Si persisteix la igualtat, qui haja obtingut major puntuació en l'apartat relatiu als coneixements addicionals.  
VI. Si persisteix la igualtat, qui haja obtingut major puntuació en l'apartat relatiu a altres mèrits.  
VII. Si persisteix la igualtat, qui pertanga al sexe infrarepresentat.  
VIII. I si encara persisteix la igualtat, es dirimirà per ordre alfabètic de cognoms i nom, començant per la lletra que es designe en sorteig, que fixa l'ordre de les persones aspirants a totes les proves selectives que se celebren en el conjunt de les administracions públiques valencianes, tal com estableix el Decret 3/2017, de 13 de gener, del Consell, pel qual s'aprova el Reglament de selecció, provisió de llocs de treball i mobilitat del personal de la funció pública valenciana, i que serà publicat en el Diari Oficial de la Generalitat Valenciana per l'òrgan competent, mitjançant resolució a aquest efecte.  
  
Article 5. Import de les beques  
1. La dotació econòmica de cadascuna de les beques serà l'establida en la convocatòria, tenint en compte la resolució a què es refereix l'article 17.1 del Decret 132/2009, de 4 de setembre, del Consell, pel qual es regula la concessió de beques que estiga vigent en aquest període.  
  
Sobre aquest import haurà de practicar-se la retenció corresponent, a compte de l'impost sobre la renda de les persones físiques, i també la corresponent cotització a la Seguretat Social en els termes establits en el Reial decret 1493/2011, de 24 d'octubre, pel qual es regulen els termes i les condicions d'inclusió en el règim general de la Seguretat Social de les persones que participen en programes de formació, en desplegament del que es preveu en la disposició addicional tercera de la Llei 27/2011, d'1 d'agost, sobre actualització, adequació i modernització del sistema de Seguretat Social. A més, es procedirà al finançament de la quota d'empresa de la Seguretat Social de les persones adjudicatàries d'aquesta ordre a càrrec de l'aplicació pressupostària corresponent que s'establisca en la corresponent convocatòria, pels imports que s'establisquen en la normativa vigent en la matèria.  
  
2. L'import màxim destinat a finançar les beques es determinarà en la corresponent convocatòria, a càrrec de l'aplicació pressupostària dels pressupostos de la Generalitat que es determine en aquesta.  
  
Article 6. Durada de les beques  
La durada màxima de les beques serà de dotze mesos, comptats des de la data que s'indique en la resolució de concessió, i podrà ser prorrogada mitjançant resolució expressa i sense necessitat de nova convocatòria, quan el desenvolupament de l'activitat que s'estiga efectuant així ho requerisca o aconselle, fins a un període màxim de dotze mesos addicionals, sempre que existisca crèdit adequat i suficient en els pressupostos de la Generalitat per als exercicis als quals afecten tant a la concessió inicial, com a la pròrroga.  
  
CAPÍTOL II  
Procediment de concessió  
  
Article 7. Forma, termini de presentació de sol·licituds i acreditació dels requisits  
1. Les persones aspirants presentaran, per via electrònica, la sol·licitud i currículum de manera completa segons models normalitzats, en el termini que assenyale la corresponent convocatòria.  
Ambdós documents són obligatoris i estaran accessibles en la seu electrònica de la Generalitat.  
2. Per a poder realitzar la presentació electrònica, es podran utilitzar els certificats electrònics incorporats al document nacional d'identitat, els certificats electrònics reconeguts i aquells sistemes de signatura electrònica avançada que s'admeten per l'Administració segons la normativa vigent.  
3. La presentació de la sol·licitud en el registre electrònic es podrà acreditar mitjançant el rebut expedit per aquest de manera automàtica. Es podrà recuperar aquest justificant de registre accedint a l'àrea personal.  
4. Cada aspirant només podrà presentar una única sol·licitud, optant exclusivament a una de les beques convocades, amb independència que es reunisca més d'una de les titulacions exigides en les corresponents convocatòries. En el cas que una mateixa persona, dins del termini establit, presentara més d'una sol·licitud, s'entendrà que l'última presentada reemplaça les anteriors sol·licituds.  
5. Amb la finalitat de reduir càrregues administratives a les persones interessades, no s'hi aportarà documentació addicional a la indicada en l'apartat 1, i s'incorporarà a la sol·licitud una autorització perquè el centre gestor obtinga, directament, l'acreditació del compliment de les obligacions tributàries i amb la Seguretat Social, previstes en els articles 18 i 19, respectivament, del Reial decret 887/2006, de 21 de juliol, pel qual s'aprova el Reglament de la Llei 38/2003, general de subvencions. No obstant això, la persona sol·licitant podrà denegar expressament el consentiment d'aquesta autorització, i en aquests supòsits haurà de presentar els certificats que acrediten el compliment d'aqueixes obligacions.  
  
6. Les persones que hagen sigut seleccionades per a la fase d'entrevista, hauran de presentar la documentació acreditativa dels mèrits detallats en el currículum quan acudisquen a la realització d'aquesta.  
Si la documentació presentada no reuneix els requisits exigits en la convocatòria, o no s'hi aporten alguns dels documents preceptius, es requerirà perquè s'esmene la falta o s'acompanyen els documents preceptius, de conformitat amb l'article 68 de la Llei 39/2015, d'1 d'octubre, del procediment administratiu comú de les administracions públiques.  
7. Els mèrits no prou acreditats no seran tinguts en compte a l'efecte de la seua valoració. El compliment temporal dels mèrits s'entendrà referit a la data de finalització del termini de presentació de sol·licituds.  
  
8. En el cas que, revisada documentació aportada, es comprova que la puntuació atorgada per a l'accés a l'entrevista és inferior a l'obtinguda, d'acord amb els mèrits al·legats en la sol·licitud, i ocasione que altres persones sol·licitants puguen obtindre una puntuació superior dins de la corresponent especialitat, aquestes seran citades al més prompte possible per a la realització de l'entrevista i la presentació de la corresponent documentació.  
  
Article 8. Ordenació i instrucció del procediment  
1. L'ordenació i instrucció del procediment correspondrà a la Direcció General d'Infraestructures de Serveis Socials de la Vicepresidència i Conselleria d'Igualtat i Polítiques Inclusives, a través de la seua subdirecció general, que, d'ofici, acordarà totes les actuacions necessàries per a la determinació, coneixement i comprovació de les dades en virtut de les quals ha de dictar-se la resolució.  
2. En qualsevol moment al llarg del procediment, l'òrgan instructor podrà sol·licitar als òrgans, administracions i entitats competents la transmissió telemàtica d'aquelles dades que siguen necessaris per a la correcta instrucció del procediment, que permetent la comprovació dels fets sobre els quals haja de pronunciar-se la resolució. Les transmissions de dades tindran la naturalesa jurídica de certificats quan siguen signats electrònicament per qui tinga la titularitat de l'òrgan responsable de les dades transmeses i conste expressament tal naturalesa.  
  
3. En tots els casos es garantirà la inalterabilitat de les sol·licituds d'inici i del currículum, i també de la documentació que s'acompanye, una vegada presentades i admeses en el registre electrònic.  
Qualsevol alteració que puga realitzar-se amb posterioritat a l'admissió de la sol·licitud i que no siga merament tècnica a l'efecte de lectura, emmagatzematge, arxiu o transmissió, es tindrà per no efectuada.  
4. Les notificacions i comunicacions al llarg de tot el procediment seran electròniques.  
  
Article 9. Comissió Avaluadora, procés de selecció i borsa de reserva  
1. Les sol·licituds presentades seran valorades per una comissió avaluadora, que elevarà proposta motivada de resolució a la persona titular de la direcció general. La Comissió Avaluadora estarà integrada pels membres següents:  
  
a) Presidència: la persona titular de la Subdirecció General d'Infraestructures de Serveis Socials.  
  
b) Vocals:  
 Dues persones titulars de dues direccions de servei de la Direcció General d'Infraestructures de Serveis Socials.  
 Dues persones tècniques del grup A1 o A2 adscrites a una direcció general dependent de la Secretaria Autonòmica de Planificació i Organització del Sistema, una de les quals exercirà la secretaria de la Comissió.  
2. La Comissió Avaluadora podrà requerir assessoria externa o de personal funcionari de la Generalitat quan ho considere convenient.  
3. La Comissió Avaluadora, estudiades les sol·licituds i documentació presentada, es reunirà dins dels 15 dies següents al de la finalització del termini de presentació per a dur a terme l'estudi de les sol·licituds i documentació presentades, i elevarà a l'òrgan competent una llista provisional, ordenada segons la puntuació obtinguda per totes les persones aspirants, per a la seua publicació durant un termini de 10 dies hàbils, durant el qual es podran presentar les al·legacions que es consideren oportunes.  
Estudiades les al·legacions, s'elevarà a l'òrgan competent la llista definitiva que contindrà la relació definitiva de la puntuació obtinguda per totes les persones aspirants i també de les persones excloses, i el motiu de l'exclusió.  
En el mateix acte es procedirà a la convocatòria de les persones que hagen obtingut, en cada àrea, les 10 millors puntuacions per a la realització d'una entrevista que es desenvoluparà d'acord amb els criteris indicats en l'article 4.1, apartat f. La falta d'assistència de la persona candidata a aquesta entrevista serà causa d'exclusió del procés selectiu.  
Realitzada l'entrevista i conclosa la selecció, es publicarà durant un termini de 10 dies hàbils la llista amb les persones que resulten beneficiàries de les beques, i aquestes hi podran formular les al·legacions que estimen oportunes.  
Transcorregut el termini d'al·legacions indicat en el punt anterior, es donarà per finalitzat el procés selectiu, i la Comissió Avaluadora en el termini de 10 dies hàbils elevarà la proposta de resolució a l'òrgan competent, que contindrà la relació de persones beneficiàries de les beques, i una borsa de reserva.  
4. La borsa de reserva es constituirà en ordre decreixent de puntuació obtinguda per aquelles persones aspirants que, després d'haver concorregut a l'entrevista inclosa en el procés selectiu, hagen sigut avaluades per aquest concepte i no hagen resultat adjudicatàries de les beques.  
En el cas que es produïsquen vacants durant el període de gaudi de les beques, a causa de renúncies, abandons, incompliments d'obligacions o qualsevol altra incidència, es podrà concedir una nova beca, per la resta del període màxim de gaudi d'aquesta, entre les persones integrants de la borsa regulada en aquestes bases. En aquest cas, la concessió s'efectuarà segons l'ordre prioritzat de la borsa, tenint en compte cadascuna de les especialitats que constituïsquen aquesta borsa de reserva.  
Si la vacant es produeix una vegada transcorreguda la meitat del període de durada de la beca, aquesta podrà declarar-se deserta.  
La condició d'integrant de la borsa de reserva no generarà, en cap moment, cap relació amb la Generalitat ni compromís d'accedir a la condició de persona becària.  
  
5. En cas de quedar deserta alguna de les categories o especialitats professionals de les beques proposades per absència de sol·licituds, es procedirà d'acord amb els criteris per a la provisió de la beca següents:  
  
I. Afinitat  
a) Quan no existisquen aspirants en la borsa de reserva d'una especialitat d'Enginyeria, s'acudirà a la borsa de reserva d'una altra especialitat d'enginyeria i, en cas de no existir, tampoc, aspirants en aquesta, s'acudirà a la borsa de reserva d'arquitectura.  
b) Quan no existisquen aspirants en la borsa de reserva d'arquitectura, s'acudirà a la borsa de reserva d'enginyeria.  
c) Quan no existisquen aspirants en la borsa de reserva de dret, s'acudirà a la borsa de reserva d'economia.  
d) Quan no existisquen aspirants en la borsa de reserva d'economia, s'acudirà a la borsa de reserva de dret.  
e) Quan no existisquen aspirants en la borsa de reserva de geografia, s'acudirà a la borsa de reserva de dret.  
f) Quan no existisquen aspirants en la borsa de reserva d'estadística, s'acudirà a la borsa de reserva d'economia.  
g) Quan no existisquen aspirants en la borsa de reserva de formació professional, s'acudirà a la borsa de reserva d'enginyeria i, si no n'hi ha, a la borsa de reserva d'arquitectura.  
II. Dins de cadascuna de les borses de reserva especialitzades es nomenarà a qui tinga major puntuació.  
6. Les publicacions de les llistes s'efectuaran en la seu electrònica o portal institucional de la Generalitat en internet.  
7. Les comissions que es constituïsquen a l'empara d'aquesta ordre s'ajustaran als principis de composició i presència equilibrada entre dones i homes, establits per la Llei orgànica 3/2007, de 22 de març, per a la igualtat efectiva entre dones i homes, i la Llei 9/2003, de 2 d'abril, de la Generalitat, per a la igualtat entre dones i homes.  
  
Article 10. Concessió, notificació, publicitat, termini de resolució i recursos  
1. Dins de l'àmbit d'aplicació d'aquestes bases, i en l'àmbit de cada convocatòria, es delega en la persona titular de la Direcció General d'Infraestructures de Serveis Socials la facultat de dictar la resolució de concessió de beques de pràctiques professionals.  
2. La resolució de concessió es publicarà en el Diari Oficial de la Generalitat Valenciana, amb expressió de les bases, convocatòria, programa i crèdit pressupostari al qual s'imputen les beques atorgades, relació de les persones beneficiàries, quantitats concedides i la finalitat d'aquestes.  
La publicació de l'esmentada resolució produirà els efectes de notificació, d'acord amb el que es disposa en la legislació bàsica de procediment administratiu comú, i s'inserirà la informació corresponent en la seu electrònica o portal institucional de la Generalitat en internet.  
3. El termini màxim per a dictar i publicar la resolució serà de tres mesos, a comptar des de la data de publicació de la convocatòria, sense perjudici que puga ampliar-se en els termes previstos en la legislació bàsica de procediment administratiu comú.  
Conclòs aquest termini, sense que s'haja dictat i publicat la resolució expressa, es podrà entendre desestimada la sol·licitud per silenci administratiu.  
  
4. Les resolucions de l'òrgan concedent esgoten la via administrativa i en contra podrà interposar-se el corresponent recurs potestatiu de reposició davant la Direcció General d'Infraestructures de Serveis Socials en el termini d'un mes comptat des de l'endemà de la seua notificació, de conformitat amb el que es preveu en els articles 114, 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé interposar, directament, recurs contenciós administratiu davant el Tribunal Superior de Justícia de la Comunitat Valenciana en el termini de dos mesos comptats des de l'endemà de la seua notificació, d'acord amb els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjudici de qualsevol altra actuació que s'estime convenient.  
  
Article 11. Incompatibilitats  
L'obtenció d'una beca en el marc d'aquestes bases és incompatible amb l'acompliment de les activitats pròpies de qualsevol altra beca o ajuda, i també amb la realització d'una altra activitat laboral remunerada que supose concurrència amb l'objecte i la dedicació de la beca obtinguda, o que impedisca el compliment de les obligacions derivades del normal desenvolupament d'aquesta.  
  
La persona beneficiària ha de comunicar a l'òrgan concedent tan prompte com es conega, l'obtenció d'altres subvencions, ajudes, ingressos o recursos que financen l'activitat subvencionada.  
  
Article 12. Obligacions de l'òrgan concedent  
En relació amb les persones beneficiàries de les beques, la conselleria competent en matèria de serveis socials s'obliga a:  
a) Proporcionar el suport necessari, i també facilitar la utilització dels mitjans, instruments i equips que resulten necessaris per al normal desenvolupament de la seua activitat.  
b) Designar una tutora o tutor per a la coordinació, orientació i direcció tècnica de l'activitat que vagen a exercir. La direcció tècnica de les persones beneficiàries recaurà sobre el personal tècnic de la Direcció General d'Infraestructures de Serveis Socials. La persona que exercisca la tutoria assignarà les funcions que hi hagen de realitzar aquestes durant les pràctiques professionals; realitzarà el seu seguiment i prestarà el suport necessari; resoldrà els dubtes que puguen sorgir, i avaluarà l'aprofitament obtingut per cadascuna.  
c) Vetlar pel desenvolupament adequat del programa de formació.  
d) Tramitar l'alta en el règim general de la Seguretat Social i efectuar les corresponents cotitzacions, en aplicació del que es disposa en el Reial decret 1493/2011, de 24 d'octubre.  
e) Expedir el corresponent certificat d'aptitud i aprofitament a favor de la becària o becari, després de la finalització del termini de la beca i després d'informe favorable de qui exercisca la tutoria.  
  
Article 13. Pagament i justificació  
1. L'import de cada beca s'abonarà per mensualitats vençudes, prèvia expedició, per part de la persona titular de la Direcció General d'Infraestructures de Serveis Socials, d'una certificació que acredite un satisfactori nivell de dedicació i aprofitament.  
2. En el cas que, concedida la beca, algun període de desenvolupament de les pràctiques no es realitze durant un mes complet i implique una meritació econòmica inferior al corresponent a un mes natural, la prestació econòmica serà proporcional a aquest període. En aquests supòsits es garantirà, en tot cas, el dret d'audiència a la persona interessada.  
  
Article 14. Obligacions i drets de les persones beneficiàries  
1. Les persones beneficiàries de les beques hauran de:  
a) Incorporar-se a les dependències de la Direcció General d'Infraestructures de Serveis Socials en el termini que s'indique en la resolució de concessió.  
La no incorporació injustificada en la data indicada s'interpretarà com una renúncia a la beca concedida. En tal cas, es podrà concedir una nova beca, segons la regulació de la borsa de reserva per a substitucions.  
b) Realitzar l'activitat que ha motivat la concessió de la beca durant tot el període de gaudi d'aquesta, conforme a les directrius que ordene la persona que exercisca la direcció tècnica de cadascuna de les persones beneficiàries de les beques.  
c) Estar al corrent en el compliment de les seues obligacions enfront de la hisenda estatal i de la Generalitat, enfront de la Seguretat Social i acreditar que no és deutora a la Generalitat per reintegrament de subvencions, tot això amb anterioritat a dictar-se la proposta de resolució de concessió de les beques, de conformitat amb el que s'estableix en l'article 14.1.e de la Llei 38/2003, de 17 de novembre, general de subvencions, i complir les altres obligacions que s'estableixen en aquest article, i també les que es deriven del conjunt de les bases d'aquesta ordre.  
d) Guardar el degut secret i confidencialitat dels assumptes en què intervinga.  
e) Aportar en el termini dels 10 dies hàbils següents a la notificació de la resolució de concessió, degudament emplenat i subscrit, l'imprés de domiciliació bancària, en el qual constarà el número de compte on es rebran les transferències mensuals, i que es troba disponible en el portal institucional de la Generalitat en internet.  
f) Complir, si és el cas, amb les obligacions de publicitat previstes en l'article 3 de la Llei 2/2015, de 2 d'abril, de transparència, bon govern i participació ciutadana de la Comunitat Valenciana.  
2. La condició de persona beneficiària no genera cap relació laboral ni administrativa amb la Generalitat, i les quantitats abonades en cap cas tindran el caràcter de salari o retribució, sinó d'ajuda econòmica per a les despeses que la beca comporta.  
3. Durant el període de gaudi de les beques, les persones beneficiàries hauran d'exercir les pràctiques amb un horari màxim de 30 hores setmanals, que es distribuiran de la forma en què s'organitze per part de la persona que s'assigne com a tutora.  
4. A la finalització del període de durada de les beques, i en el termini màxim de 30 dies, hauran d'entregar a la Direcció General d'Infraestructures de Serveis Socials una memòria sobre les activitats realitzades i els coneixements adquirits.  
El lliurament de la memòria i l'informe favorable posterior per part de la direcció tècnica seran condicions indispensables per al pagament de l'import de l'últim mes del període de durada de les beques.  
  
  
5. La persona que exercisca la tutoria podrà proposar que es deixen sense efecte beques concedides, prèvia audiència de les persones interessades, en el cas d'incompliment de les seues obligacions per part de les persones beneficiàries de les beques i, en particular, quan no realitzaren l'activitat que va motivar la concessió de les beques o deixaren de reunir els requisits necessaris per a ser beneficiàries, o quan s'incompliren, sense causa que ho justifique, les restants condicions establides per aquesta ordre.  
6. Durant el període de vigència de les beques, i amb la finalitat que la quantia de les ajudes concedides no es veja indirectament minvada, es podran abonar ajudes complementàries per a compensar les despeses derivades de l'assistència a cursos, seminaris, esdeveniments, desplaçaments per a treball de camp o altres activitats que, a consideració de les persones que tutoritzen la formació, s'entenguen necessàries o convenients, en funció dels propòsits de les mateixes beques. En tals casos, aquestes despeses els seran rescabalades en els termes que, per al personal de la Generalitat i l'adscrit funcionalment al servei d'aquesta, estableix el Decret 24/1997, d'11 de febrer, del Consell.  
  
CAPÍTOL III  
Incidències, control i supervisió  
  
Article 15. Incidències  
En els supòsits en què per raó de part, adopció o acolliment s'interrompa el període de durada establit, la persona interessada continuarà reportant i percebent l'import de la beca atorgada i recuperarà amb posterioritat el període interromput.  
  
Article 16. Renúncia  
La renúncia a la beca suposarà la pèrdua de tots els drets inherents a aquesta i, per tant, el seu import deixarà de percebre's a partir d'aqueix moment.  
  
Article 17. Resolució de la beca concedida  
1. La concurrència d'alguna de les causes previstes en l'article 37 de la Llei 38/2003, de 17 de novembre, general de subvencions, donarà lloc a la resolució de la beca concedida, amb pèrdua total o parcial del dret al seu cobrament.  
2. La persona que ocupe la Direcció General d'Infraestructures de Serveis Socials serà la competent per a resoldre la beca concedida prèvia proposta de la subdirecció o direcció del departament en el qual es desenvolupe la beca i, prèvia audiència de la persona interessada, en el cas d'incompliment de les seues obligacions per part de la persona beneficiària i, en particular, quan no realitzara l'activitat que va motivar la concessió de la beca, o deixara de reunir els requisits necessaris per a ser beneficiària, o quan s'incompliren ?sense causa que ho justifique- les restants condicions establides en aquesta ordre.  
  
Article 18. Pèrdua del dret al cobrament i reintegrament  
1. Es produirà la pèrdua del dret al cobrament, total o parcial, de la beca en el supòsit de falta de justificació o de concurrència d'alguna de les causes previstes en l'article 37 de la Llei 38/2003, de 17 de novembre, general de subvencions.  
2. Procedirà el reintegrament de la quantitat percebuda i l'exigència de l'interés de demora corresponent des del moment del pagament de la beca fins a la data en què s'acorde la procedència del reintegrament, d'acord amb el que es disposa en l'article 37 de la Llei 38/2003, de 17 de novembre, general de subvencions, i a les especialitats previstes en l'article 172 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i també en els supòsits següents, garantint, en tot cas, el dret d'audiència a la persona interessada:  
a) Quan es destine la quantitat percebuda a altres finalitats diferents de l'objecte de l'ajuda.  
b) Quan s'incórrega en algun dels casos d'incompatibilitat previstos en l'article 12 d'aquesta ordre de bases.  
3. En la tramitació del procediment de reintegrament, es garantirà, en tot cas, el dret d'audiència a la persona interessada.  
  
Article 19. Pla de control  
De conformitat amb el que s'estableix en l'article 169 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, es durà a terme un pla de control de la realització de l'activitat objecte d'aquestes bases, que consistirà en:  
1. La comprovació i control de la documentació acreditativa dels mèrits de les persones que han resultat becades.  
2. La realització pel tutor o la tutora d'un programa formatiu de la beca, que aprovarà les funcions a realitzar en el curs de les seues pràctiques, segons el que s'estableix en l'article 12, apartat c, d'aquesta ordre.  
3. La memòria de les activitats de formació realitzada per la persona becada, prevista en l'article 14.4 d'aquesta ordre.  
4. La certificació d'aptitud i aprofitament, prevista en l'article 12, apartat e, d'aquesta ordre.  
  
DISPOSICIÓ ADDICIONAL  
  
Única. No incidència pressupostària  
Als efectes del que es disposa en l'article 26.3 de la Llei 1/2015, de 6 de febrer, de la Generalitat, s'indica que l'aplicació i execució d'aquestes bases reguladores no comporta increment de despesa pública, més enllà dels crèdits consignats a aquest efecte, en els pressupostos anuals de la Generalitat, dins del corresponent programa i línies pressupostàries per a finançar les diferents convocatòries.  
  
DISPOSICIÓ DEROGATÒRIA  
  
Única  
Queden derogades totes les disposicions d'igual o inferior rang que s'oposen al que es preveu en aquesta ordre.  
  
DISPOSICIONS FINALS  
  
Primera. Autorització  
S'autoritza la Direcció General d'Infraestructures de Serveis Socials perquè, en l'àmbit de les seues competències, adopte les mesures necessàries per al desplegament i l'aplicació d'aquesta ordre.  
  
Segona. Vigència  
Aquesta ordre entrarà en vigor l'endemà de ser publicada en el Diari Oficial de la Generalitat Valenciana.  
  
València, 12 de març de 2020.- La vicepresidenta i consellera d'Igualtat i Polítiques Inclusives: Mónica Oltra Jarque.